Ramallosako zubia

Ramallosako zubia () Nigrángo A Ramallosa parrokia eta  eta Baionako Santa Cristina da A Ramallosa parrokia lotzen dituen zubi bat da, Pontevedrako probintzian. XIII. mendean eraiki zen erromaniko estiloan.

1991. urtean Monumentu Historiko izendatu zuten.

 Historia 
Tradizioaren arabera Tuiko apezpikua zen Pedro González Telmok agindu zuen zubiaren eraikuntza XIII. mendean, Alfontso IX.a Leongoak 1201. urtean Baiona sortu eta gutxira. Pentsatzekoa da aurretik zubi zaharrago bat egongo zela, Antoninoren Ibilbidearen XX. erromatar bidea (per loca maritima) bertatik igarotzen baitzen.

XX. mendean berriztatze lanak egin ziren.

 Egitura 
Zubiak Miñor ibaia zeharkatzen du haren bokaletik hurbil. 36 metrotako luzera du eta 10 arku ditu, batzuk puntu erdikoak eta beste batzuk puntadunak. Arkuek 3 eta 5,5 metro arteko zubibegia dute. Zubiaren zabalera 5 metrotakoa da. 

Zutabeak nahiko uniformeak dira, 5 metro inguruko lodiera dute, eta triangelu profileko zubi-branka ateratzen dute albo bietara, alde batetik itsasoaren indarrari aurre egiteko eta bestetik ibaiaren indarrari eusteko. Erdiko zutabeetako batean gurutze bat eta aldare txiki bat daude. Bertan San Telmoren irudia dago eta purgatorioan erretzen ari diren arimen eszena bat ere bai.

 Erritualak 
Ugalkortasunarekin loturiko erritualak egiten ziren zubian. Tradizioaren arabera haurdun zegoen emakumezkoak gauerdian zubia gurutzatuko zuen gizon bat konbentzitu behar zuen sabelean ibaiko ura isurtzeko eta ondoren haurraren aitabitxi izateko.

 Erreferentziak 

 Kanpo estekak 

Kategoria:Galiziako zubiak
Kategoria:Nigrán
Kategoria:Baionako eraikinak (Pontevedra)
Kategoria:XIII. mendeko zubiak